
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul suplimentar asupra proiectului de Lege pentru aprobarea Ordonanţei Guvernului nr.18/2018 privind reglementarea unor măsuri în domeniul inspecţiei economico-financiare efectuate de Ministerul Finanţelor Publice şi pentru completarea unor acte normative, trimis spre dezbatere pe fond, cu adresa nr.PLx.592/2018, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE

Sorin LAZĂR
Parlamentul României

RAPORT SUPLIMENTAR
asupra proiectului de Lege pentru aprobarea Ordonanţei Guvernului nr.18/2018 privind reglementarea unor măsuri în domeniul inspecţiei economico-financiare efectuate de Ministerul Finanţelor Publice şi pentru completarea unor acte normative
În temeiul art.70 din Regulamentul Camerei Deputaților, republicat, cu modificările și completările ulterioare, în ședința din 6 februarie 2019, plenul Camerei Deputaților a hotărât retrimiterea proiectului de Lege pentru aprobarea Ordonanţei Guvernului nr.18/2018 privind reglementarea unor măsuri în domeniul inspecţiei economico-financiare efectuate de Ministerul Finanţelor Publice şi pentru completarea unor acte normative, Comisiei pentru buget, finanțe și bănci, în vederea examinării și depunerii unui nou raport.

Menționăm că în data de 20 noiembrie 2018, Comisia pentru buget, finanțe și bănci a depus raportul înregistrat cu nr. 4c-2/794/20.11.2018. În data de 6 februarie 2019, plenul Camerei Deputaților a hotărât retrimiterea raportului la comisie, deoarece ar exista o problemă de retroactivitate.

Proiectul de Lege supus dezbaterii are ca obiect de reglementare abilitarea Ministerului Finanțelor Publice de a exercita acţiuni de control asupra modului de utilizare a sumelor acordate prin acţiuni de sponsorizare/mecenat în scopul susţinerii unor activităţi fără scop lucrativ, al respectării destinaţiei fondurilor acordate, precum şi a modului de utilizare a fondurilor publice acordate de la bugetul general consolidat. De asemenea se instituie măsuri în domeniul inspecției economico-financiare, efectuate de Ministerul Finanțelor Publice, care să contribuie la reducerea riscului fraudării bugetului de stat, cu consecința reducerii cheltuielilor bugetare. 
În conformitate cu prevederile art.61 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat proiectul de Lege menţionat mai sus, în şedinţa din data de 5 martie 2019.
La lucrările Comisiei și-au înregistrat prezența un număr de 25 deputați, din totalul de 25 de membri.
La dezbaterea acestui proiect de Lege au participat, în calitate de invitați, reprezentanți ai Ministerului Finanţelor Publice.
Precizăm că, în urma consultării cu Ministerul Finanțelor Publice, s-a constatat că proiectul de lege nu are prevederi care să încalce principiul neretroactivității, utilizarea fondurilor bănești și bunurilor materiale prevăzute a fi controlate în perioada de prescripție neputând fi asimilată retroactivității, întrucât verificările vizează dacă au fost respectate prevederile legale existente în momentul utilizării lor, actul normativ neinițiind modificări retroactive privind prevederile legale în utilizarea acestora.
În consecință, membrii Comisiei pentru buget, finanțe și bănci au hotărât cu majoritate de voturi, să mențină soluția propusă în raportul depus în data de 20 noiembrie 2018, înregistrat cu nr. 4c-2/794/20.11.2018, aceea de adoptare a proiectului de Lege pentru aprobarea Ordonanţei Guvernului nr.18/2018 privind reglementarea unor măsuri în domeniul inspecţiei economico-financiare efectuate de Ministerul Finanţelor Publice şi pentru completarea unor acte normative, în forma adoptată de Senat.
În raport cu obiectul şi conţinutul său, proiectul de Lege face parte din categoria legilor ordinare.

